CELEX: 32022R0357
Language: lt
Date: 2022-03-02 00:00:00
Title: Komisijos reglamentas (ES) 2022/357 2022 m. kovo 2 d. kuriuo dėl 1-ojo ir 8-ojo tarptautinių apskaitos standartų iš dalies keičiamas Reglamentas (EB) Nr. 1126/2008, priimantis tam tikrus tarptautinius apskaitos standartus pagal Europos Parlamento ir Tarybos reglamentą (EB) Nr. 1606/2002 (Tekstas svarbus EEE)

2022 3 3   
               
               
                  LT
               
               
                  Europos Sąjungos oficialusis leidinys
               
               
                  L 68/1
               
            
         KOMISIJOS REGLAMENTAS (ES) 2022/357
         2022 m. kovo 2 d.
         kuriuo dėl 1-ojo ir 8-ojo tarptautinių apskaitos standartų iš dalies keičiamas Reglamentas (EB) Nr. 1126/2008, priimantis tam tikrus tarptautinius apskaitos standartus pagal Europos Parlamento ir Tarybos reglamentą (EB) Nr. 1606/2002
         (Tekstas svarbus EEE)
         EUROPOS KOMISIJA,
         atsižvelgdama į Sutartį dėl Europos Sąjungos veikimo,
         atsižvelgdama į 2002 m. liepos 19 d. Europos Parlamento ir Tarybos reglamentą (EB) Nr. 1606/2002 dėl tarptautinių apskaitos standartų taikymo (1), ypač į jo 3 straipsnio 1 dalį,
         kadangi:
         
                     (1)
                  
                  
                     Komisijos reglamentu (EB) Nr. 1126/2008 (2) priimti tam tikri tarptautiniai apskaitos standartai ir aiškinimai, galioję 2008 m. spalio 15 d.;
                  
               
                     (2)
                  
                  
                     2021 m. vasario 12 d. Tarptautinių apskaitos standartų valdyba paskelbė 1-ojo tarptautinio apskaitos standarto (TAS) „Finansinių ataskaitų pateikimas“ ir 8-ojo TAS „Apskaitos politika, apskaitinių įvertinimų keitimas ir klaidos“ pataisas. Tomis pataisomis paaiškinami skirtumai tarp apskaitos politikos ir apskaitinių įverčių siekiant užtikrinti, kad apskaitos standartai būtų toliau nuosekliai taikomi ir būtų galima palyginti finansines ataskaitas;
                  
               
                     (3)
                  
                  
                     pasikonsultavusi su Europos finansinės atskaitomybės patariamąja grupe, Komisija daro išvadą, kad 1-ojo TAS ir 8-ojo TAS pataisos atitinka Reglamento (EB) Nr. 1606/2002 3 straipsnio 2 dalyje išdėstytus priėmimo kriterijus;
                  
               
                     (4)
                  
                  
                     todėl Reglamentas (EB) Nr. 1126/2008 turėtų būti atitinkamai iš dalies pakeistas;
                  
               
                     (5)
                  
                  
                     šiame reglamente nustatytos priemonės atitinka Apskaitos reguliavimo komiteto nuomonę,
                  
               PRIĖMĖ ŠĮ REGLAMENTĄ:
         
            1 straipsnis
            Reglamento (EB) Nr. 1126/2008 priedas iš dalies keičiamas taip:
            
                        a)
                     
                     
                        1-asis tarptautinis apskaitos standartas (TAS) „Finansinių ataskaitų pateikimas“ iš dalies keičiamas, kaip nurodyta šio reglamento priede;
                     
                  
                        b)
                     
                     
                        8-asis TAS „Apskaitos politika, apskaitinių įvertinimų keitimas ir klaidos“ iš dalies keičiamas, kaip nurodyta šio reglamento priede.
                     
                  
         
            2 straipsnis
            Visos įmonės 1 straipsnyje nurodytas pataisas taiko ne vėliau kaip nuo pirmų savo finansinių metų, prasidedančių 2023 m. sausio 1 d. arba vėliau, pradžios.
         
         
            3 straipsnis
            Šis reglamentas įsigalioja dvidešimtą dieną po jo paskelbimo Europos Sąjungos oficialiajame leidinyje.
         
         
            Šis reglamentas privalomas visas ir tiesiogiai taikomas visose valstybėse narėse.
            Priimta Briuselyje 2022 m. kovo 2 d.
            
               
                  Komisijos vardu
               
               
                  Pirmininkė
               
               Ursula VON DER LEYEN
            
         
         
            (1)  OL L 243, 2002 9 11, p. 1.
         
            (2)  2008 m. lapkričio 3 d. Komisijos reglamentas (EB) Nr. 1126/2008, priimantis tam tikrus tarptautinius apskaitos standartus pagal Europos Parlamento ir Tarybos reglamentą (EB) Nr. 1606/2002 (OL L 320, 2008 11 29, p. 1).
      
      
         
            PRIEDAS
            1-ojo TAS pataisos
            
               „Finansinių ataskaitų pateikimas“
            
            Taisomi 7, 10, 114, 117 ir 122 straipsniai. Įterpiami 117A–117E ir 139V straipsniai. 118, 119 ir 121 straipsniai išbraukiami.
            APIBRĖŽTYS
            
                     
                        
                           7.
                        
                     
                     
                        
                           Šiame standarte vartojamų terminų apibrėžtys:
                        
                        
                           
                              Apskaitos politika apibrėžta 8-ojo TAS „Apskaitos politika, apskaitinių įvertinimų keitimas ir klaidos“ 5 straipsnyje, ir šiame standarte terminas vartojamas ta pačia reikšme.
                        
                        ...
                     
                  FINANSINĖS ATASKAITOS
            ...
            
               Visas finansinių ataskaitų rinkinys
            
            
                     
                        
                           10.
                        
                     
                     
                        
                           Visą finansinių ataskaitų rinkinį sudaro:
                        
                        
                           …
                        
                        
                                    
                                       e)
                                    
                                 
                                 
                                    
                                       aiškinamasis raštas, kurį sudaro reikšminga apskaitos politikos informacija ir kita aiškinamoji informacija;
                                    
                                 
                              
                           ...
                        
                     
                  STRUKTŪRA IR TURINYS
            ...
            
               Aiškinamasis raštas
            
            
               Struktūra
            
            ...
            
                     
                        114.
                     
                     
                        Sistemingo aiškinamojo rašto išdėstymo ar grupavimo pavyzdys:
                        ...
                        
                                    c)
                                 
                                 
                                    laikomasi tokios pat straipsnių eilučių tvarkos kaip pelno (nuostolių) ir kitų bendrųjų pajamų ataskaitoje (-ose) ir finansinės būklės ataskaitoje, pvz.:
                                    ...
                                    
                                                ii)
                                             
                                             
                                                reikšminga apskaitos politikos informacija (žr. 117 straipsnį);
                                             
                                          ...
                                 
                              
                  
               Apskaitos politikos informacijos atskleidimas
            
            
                     
                        
                           117.
                        
                     
                     
                        
                           Ūkio subjektas turi atskleisti reikšmingą apskaitos politikos informaciją (žr. 7 straipsnį). Apskaitos politikos informacija laikoma reikšminga, jei galima pagrįstai tikėtis, kad, vertinant kartu su kita ūkio subjekto finansinėse ataskaitose pateikta informacija, ji turės įtakos sprendimams, kuriuos bendrosios paskirties finansinių ataskaitų pirminiai vartotojai priima remdamiesi tomis finansinėmis ataskaitomis.
                        
                     
                  
                     
                        117A
                     
                     
                        Apskaitos politikos informacija, susijusi su nereikšmingais sandoriais, kitais įvykiais ar sąlygomis, yra nereikšminga ir jos atskleisti nereikia. Vis dėlto apskaitos politikos informacija gali būti reikšminga dėl susijusių sandorių, kitų įvykių ar sąlygų pobūdžio, net jei sumos yra nereikšmingos. Tačiau ne visa su reikšmingais sandoriais, kitais įvykiais ar sąlygomis susijusi apskaitos politikos informacija pati savaime yra reikšminga.
                     
                  
                     
                        117B
                     
                     
                        Tikėtina, kad apskaitos politikos informacija yra reikšminga, jei ūkio subjekto finansinių ataskaitų vartotojams jos reikėtų tam, kad galėtų suprasti kitą reikšmingą informaciją finansinėse ataskaitose. Pavyzdžiui, ūkio subjektas greičiausiai laikys apskaitos politikos informaciją reikšminga savo finansinėms ataskaitoms, jei ta informacija yra susijusi su reikšmingais sandoriais, kitais įvykiais ar sąlygomis ir:
                        
                                    a)
                                 
                                 
                                    per ataskaitinį laikotarpį ūkio subjektas pakeitė savo apskaitos politiką ir dėl šio pakeitimo reikšmingai pasikeitė finansinėse ataskaitose pateikta informacija;
                                 
                              
                                    b)
                                 
                                 
                                    ūkio subjektas pasirinko apskaitos politiką iš vieno ar daugiau TFAS leidžiamų variantų – tokia padėtis galėtų susidaryti, jei ūkio subjektas nuspręstų investicinį turtą vertinti ne tikrąja verte, o įsigijimo savikaina;
                                 
                              
                                    c)
                                 
                                 
                                    apskaitos politika buvo parengta pagal 8-ąjį TAS, nes nebuvo konkrečiai taikytino TFAS;
                                 
                              
                                    d)
                                 
                                 
                                    apskaitos politika yra susijusi su sritimi, kurioje ūkio subjektas, taikydamas apskaitos politiką, privalo priimti svarbius sprendimus ar daryti prielaidas, ir ūkio subjektas atskleidžia tuos sprendimus ar prielaidas pagal 122 ir 125 straipsnius arba
                                 
                              
                                    e)
                                 
                                 
                                    reikalinga jų apskaita yra sudėtinga, o subjekto finansinių ataskaitų vartotojai kitaip nesuprastų tų reikšmingų sandorių, kitų įvykių ar sąlygų – tokia padėtis galėtų susidaryti, jei ūkio subjektas reikšmingų sandorių klasei taiko daugiau nei vieną TFAS.
                                 
                              
                  
                     
                        117C
                     
                     
                        Apskaitos politikos informacija, daugiausia susijusi su tuo, kaip ūkio subjektas taikė TFAS reikalavimus savo aplinkybėms, suteikia žinių apie konkretų ūkio subjektą, kurios finansinių ataskaitų vartotojams yra naudingesnės nei standartizuota informacija arba informacija, kuri tik dubliuoja ar apibendrina TFAS reikalavimus.
                     
                  
                     
                        117D
                     
                     
                        Jei ūkio subjektas atskleidžia nereikšmingą apskaitos politikos informaciją, tokia informacija neturėtų užgožti reikšmingos apskaitos politikos informacijos.
                     
                  
                     
                        117E
                     
                     
                        Ūkio subjekto išvada, kad apskaitos politikos informacija yra nereikšminga, neturi įtakos susijusiems informacijos atskleidimo reikalavimams, nustatytiems kituose TFAS.
                     
                  
                     
                        118.
                     
                     
                        [išbrauktas]
                     
                  
                     
                        119.
                     
                     
                        [išbrauktas]
                     
                  
                     
                        120.
                     
                     
                        [išbrauktas]
                     
                  
                     
                        121.
                     
                     
                        [išbrauktas]
                     
                  
                     
                        
                           122.
                        
                     
                     
                        
                           Kartu su reikšminga apskaitos politikos informacija ar kitomis aiškinamojo rašto pastabomis ūkio subjektas turi atskleisti informaciją apie tuos vadovybės priimtus sprendimus (išskyrus siejamus su įvertinimais, žr. 125 straipsnį), kurie taikant ūkio subjekto apskaitos politiką turėjo didžiausią poveikį finansinėse ataskaitose pripažįstamoms sumoms.
                        
                        ...
                     
                  PEREINAMASIS LAIKOTARPIS IR ĮSIGALIOJIMO DATA
            ...
            
                     
                        139V
                     
                     
                        Dokumentu „Informacijos apie apskaitos politiką atskleidimas“, paskelbtu 2021 m. vasario mėn., pataisyti 7, 10, 114, 117 ir 122 straipsniai, įterpti 117A–117E straipsniai ir išbraukti 118, 119 ir 121 straipsniai. Juo taip pat pataisytas 2-asis TFAS pareiškimas apie taikomą praktiką „Sprendimų dėl reikšmingumo priėmimas“ (angl. Making Materiality Judgements). Ūkio subjektas 1-ojo TAS pataisas taiko 2023 m. sausio 1 d. arba vėliau prasidedantiems metiniams ataskaitiniams laikotarpiams. Leidžiama taikyti anksčiau. Jeigu ūkio subjektas tas pataisas taiko ankstesniam ataskaitiniam laikotarpiui, jis turi atskleisti tą faktą.
                     
                  
               Kitų TFAS ir leidinių pataisos
            
            
               7-ojo TFAS „Finansinės priemonės. Atskleidimas“ pataisos
               
            
            Taisomi 21 ir B5 straipsniai. Įterpiamas 44II straipsnis.
            FINANSINIŲ PRIEMONIŲ SVARBA FINANSINEI BŪKLEI IR VEIKLOS REZULTATAMS
            ...
            
               Kita atskleidžiama informacija
            
            
               Apskaitos politika
            
            
                     
                        21.
                     
                     
                        Remdamasis 1-ojo TAS „Finansinių ataskaitų pateikimas“ (persvarstyto 2007 m.) 117 straipsniu, ūkio subjektas atskleidžia reikšmingą apskaitos politikos informaciją. Tikėtina, kad informacija apie finansinių priemonių vertinimo pagrindą (arba pagrindus), naudojamą rengiant finansines ataskaitas, yra reikšminga apskaitos politikos informacija.
                        ...
                     
                  ĮSIGALIOJIMO DATA IR PEREINAMASIS LAIKOTARPIS
            ...
            
                     
                        44II
                     
                     
                        Dokumentu „Informacijos apie apskaitos politiką atskleidimas“, kuriuo taisomas 1-asis TAS ir 2-asis TFAS pareiškimas apie taikomą praktiką „Sprendimų dėl reikšmingumo priėmimas“ ir kuris buvo paskelbtas 2021 m. vasario mėn., pataisyti 21 ir B5 straipsniai. Ūkio subjektas tą pataisą taiko 2023 m. sausio 1 d. arba vėliau prasidedantiems metiniams ataskaitiniams laikotarpiams. Leidžiama taikyti anksčiau. Jeigu ūkio subjektas pataisą taiko ankstesniam ataskaitiniam laikotarpiui, jis turi atskleisti tą faktą.
                        ...
                     
                  
               
                  B priedas
                  Taikymo nuorodos
                  ...
                  Finansinių priemonių klasės ir jų atskleidimo laipsnis (6 straipsnis)
                  ...
                  
                     Kita atskleidžiama informacija. Apskaitos politika (21 straipsnis)
                  
                  
                           
                              B5
                           
                           
                              21 straipsnyje reikalaujama atskleisti reikšmingą apskaitos politikos informaciją, kuri turėtų apimti informaciją apie finansinių priemonių vertinimo pagrindą (arba pagrindus), naudojamą rengiant finansines ataskaitas. Apie finansines priemones gali būti atskleidžiama tokia informacija:
                              ...
                              Pagal 1-ojo TAS (persvarstyto 2007 m.) 122 straipsnį kartu su reikšminga apskaitos politikos informacija ar kitomis aiškinamojo rašto pastabomis ūkio subjektas turi atskleisti informaciją apie tuos vadovybės priimtus sprendimus, išskyrus siejamus su įvertinimais, kurie taikant ūkio subjekto apskaitos politiką turėjo didžiausią poveikį finansinėse ataskaitose pripažįstamoms sumoms.
                           
                        
            
            
               26-ojo TAS „Planuojamų pensijų išmokų apskaita ir atskaitomybė“ pataisos
            
            Taisomas 34 straipsnis ir įterpiamas 38 straipsnis.
            VISI PLANAI
            
               Atskleidimas
            
            
                     
                        
                           34.
                        
                     
                     
                        
                           Pensijų išmokų plano (nesvarbu, ar nustatytų įmokų, ar išmokų) finansinėse ataskaitose taip pat turi būti pateikiama ši informacija:
                        
                        
                           …
                        
                        
                                    
                                       b)
                                    
                                 
                                 
                                    
                                       reikšminga apskaitos politikos informacija ir
                                    
                                 
                              
                           ...
                        
                     
                  ĮSIGALIOJIMO DATA
            ...
            
                     
                        38.
                     
                     
                        Dokumentu „Informacijos apie apskaitos politiką atskleidimas“, kuriuo iš dalies keičiamas 1-asis TAS „Finansinių ataskaitų pateikimas“ ir 2-asis TFAS pareiškimas apie taikomą praktiką „Sprendimų dėl reikšmingumo priėmimas“ ir kuris buvo paskelbtas 2021 m. vasario mėn., pataisytas 34 straipsnis. Ūkio subjektas tą pataisą taiko 2023 m. sausio 1 d. arba vėliau prasidedantiems metiniams ataskaitiniams laikotarpiams. Leidžiama taikyti anksčiau. Jeigu ūkio subjektas pataisą taiko ankstesniam ataskaitiniam laikotarpiui, jis turi atskleisti tą faktą.
                     
                  
               34-ojo TAS „Tarpinė finansinė atskaitomybė“ pataisos
            
            Taisomas 5 straipsnis ir įterpiamas 60 straipsnis.
            TARPINĖS FINANSINĖS ATASKAITOS TURINYS
            
                     
                        5.
                     
                     
                        1-jame TAS nurodoma, kas sudaro visą finansinių ataskaitų rinkinį, įskaitant šiuos komponentus:
                        ...
                        
                                    e)
                                 
                                 
                                    aiškinamasis raštas, kurį sudaro reikšminga apskaitos politikos informacija ir kita aiškinamoji informacija;
                                 
                              ...
                     
                  ĮSIGALIOJIMO DATA
            ...
            
                     
                        60.
                     
                     
                        Dokumentu „Informacijos apie apskaitos politiką atskleidimas“, kuriuo taisomas 1-asis TAS ir 2-asis TFAS pareiškimas apie taikomą praktiką „Sprendimų dėl reikšmingumo priėmimas“ ir kuris buvo paskelbtas 2021 m. vasario mėn., pataisytas 5 straipsnis. Ūkio subjektas tą pataisą taiko 2023 m. sausio 1 d. arba vėliau prasidedantiems metiniams ataskaitiniams laikotarpiams. Leidžiama taikyti anksčiau. Jeigu ūkio subjektas pataisą taiko ankstesniam ataskaitiniam laikotarpiui, jis turi atskleisti tą faktą.
                     
                  
               8-ojo TAS pataisos
            
            
               
                  „Apskaitos politika, apskaitinių įvertinimų keitimas ir klaidos“
               
            
            Taisomi 5, 32, 34, 38 ir 48 straipsniai ir antraštė prieš 32 straipsnį. Įterpiami 32A–32B, 34A ir 54I straipsniai ir antraštės prieš 34 ir 36 straipsnius. Antraštė prieš 39 straipsnį tampa prieš 34 straipsnį esančios antraštės paantrašte.
            APIBRĖŽTYS
            
                     
                        
                           5.
                        
                     
                     
                        
                           Šiame standarte vartojamų terminų apibrėžtys:
                        
                        
                           …
                        
                        
                           
                              Apskaitiniai įvertinimai yra finansinėse ataskaitose pateikiamos piniginės sumos, kurioms būdingas vertinimo neapibrėžtumas.
                        
                        ...
                     
                  APSKAITINIAI ĮVERTINIMAI
            
                     
                        32.
                     
                     
                        Pagal apskaitos politiką gali būti reikalaujama, kad finansinių ataskaitų straipsniai būtų vertinami tokiu būdu, kuris yra susijęs su vertinimo neapibrėžtumu, t. y. pagal apskaitos politiką gali būti reikalaujama, kad tokie straipsniai būtų vertinami piniginėmis sumomis, kurių negalima tiesiogiai stebėti ir jos turi būti apytiksliai įvertintos. Tokiu atveju, kad pasiektų apskaitos politikoje nustatytą tikslą, ūkio subjektas parengia apskaitinį įvertinimą. Rengiant apskaitinį įvertinimą naudojami sprendimai arba prielaidos, grindžiami naujausia turima patikima informacija. Apskaitinių įvertinimų pavyzdžiai:
                        
                                    a)
                                 
                                 
                                    atidėjinys nuostoliams, skirtas tikėtiniems kredito nuostoliams, taikant 9-ąjį TFAS „Finansinės priemonės“;
                                 
                              
                                    b)
                                 
                                 
                                    atsargų vieneto grynoji galimo realizavimo vertė, taikant 2-ąjį TAS „Atsargos“;
                                 
                              
                                    c)
                                 
                                 
                                    turto arba įsipareigojimo tikroji vertė, taikant 13-ąjį TFAS „Tikrosios vertės nustatymas“;
                                 
                              
                                    d)
                                 
                                 
                                    nekilnojamojo turto, įrangos ir įrengimų nusidėvėjimo išlaidos, taikant 16-ąjį TAS; ir
                                 
                              
                                    e)
                                 
                                 
                                    atidėjinys garantijos įsipareigojimams, taikant 37-ąjį TAS „Atidėjiniai, neapibrėžtieji įsipareigojimai ir neapibrėžtasis turtas“.
                                 
                              
                  
                     
                        32A
                     
                     
                        Ūkio subjektas apskaitiniam įvertinimui parengti naudoja vertinimo metodus ir duomenis. Vertinimo metodai apima įvertinimo metodus (pavyzdžiui, metodus, naudojamus atidėjiniams nuostoliams, skirtiems tikėtiniems kredito nuostoliams, įvertinti taikant 9-ąjį TFAS) ir vertinimo metodikas (pavyzdžiui, metodus, naudojamus turto ar įsipareigojimo tikrajai vertei nustatyti taikant 13-ąjį TFAS).
                     
                  
                     
                        32B
                     
                     
                        Terminas „įvertinimas“ tarptautiniuose finansinės atskaitomybės standartuose kartais reiškia įvertį, kuris nėra apskaitinis įvertinimas, kaip apibrėžta šiame standarte. Pavyzdžiui, kartais jis reiškia duomenis, naudojamus rengiant apskaitinius įvertinimus.
                        ...
                     
                  
               Apskaitinių įvertinimų keitimas
            
            
                     
                        34.
                     
                     
                        Ūkio subjektui gali reikėti pakeisti apskaitinį įvertinimą, jeigu pasikeičia aplinkybės, kuriomis buvo pagrįstas apskaitinis įvertinimas, arba dėl naujos informacijos, naujų įvykių ar įgytos patirties. Apskaitinio įvertinimo keitimas dėl savo pobūdžio nėra siejamas su ankstesniais ataskaitiniais laikotarpiais ir nėra klaidos taisymas.
                     
                  
                     
                        34A
                     
                     
                        Duomenų arba vertinimo metodo pakeitimo poveikis apskaitiniam įvertinimui yra apskaitinių įvertinimų keitimas, nebent jis susijęs su ankstesnio ataskaitinio laikotarpio klaidų ištaisymu.
                        ...
                     
                  
               Apskaitinių įvertinimų keitimų taikymas
            
            ...
            
                     
                        38.
                     
                     
                        Perspektyvus apskaitinio įvertinimo keitimo poveikio pripažinimas reiškia, kad keitimo poveikis taikomas sandoriams, kitiems įvykiams ir sąlygoms pradedant to pakeitimo data. Apskaitinio įvertinimo keitimas gali turėti poveikį arba tik dabartinio laikotarpio pelnui arba nuostoliams, arba tiek dabartinio, tiek būsimųjų laikotarpių pelnui arba nuostoliams. Pavyzdžiui, atidėjinio nuostoliams, skirto tikėtiniems kredito nuostoliams, pokytis turi įtakos tik ataskaitinio laikotarpio pelnui arba nuostoliams, todėl jis pripažįstamas einamuoju laikotarpiu. Tačiau nudėvimojo turto naudingo tarnavimo laiko arba numatomo jo teikiamos būsimos ekonominės naudos suvartojimo modelio įvertinimo keitimas daro poveikį nusidėvėjimo sąnaudoms dabartiniu laikotarpiu ir visais vėlesniais laikotarpiais per visą turto naudingo tarnavimo laiką. Abiem atvejais keitimo poveikis dabartiniam ataskaitiniam laikotarpiui pripažįstamas šio laikotarpio pajamomis ar sąnaudomis. Jeigu keitimas veikia būsimus ataskaitinius laikotarpius, toks poveikis pripažįstamas būsimųjų ataskaitinių laikotarpių pajamomis ar sąnaudomis.
                     
                  
               Atskleidimas
            
            ...
            KLAIDOS
            ...
            
                     
                        48.
                     
                     
                        Klaidų taisymai skiriasi nuo apskaitinių įvertinimų keitimų. Apskaitiniai įvertinimai pagal pobūdį yra apytikslės, suapvalintos sumos, kurias gali tekti pakeisti, kai gaunama papildomos informacijos. Pavyzdžiui, pelnas arba nuostoliai, pripažįstami panaikinus neapibrėžtumą, nėra klaidos taisymas.
                        ...
                     
                  ĮSIGALIOJIMO DATA IR PEREINAMASIS LAIKOTARPIS
            ...
            
                     
                        54I
                     
                     
                        Dokumentu „Apskaitinių įvertinimų apibrėžtis“, paskelbtu 2021 m. vasario mėn., pataisyti 5, 32, 34, 38 ir 48 straipsniai ir įterpti 32A, 32B ir 34A straipsniai. Ūkio subjektas šias pataisas taiko 2023 m. sausio 1 d. arba vėliau prasidedantiems metiniams ataskaitiniams laikotarpiams. Leidžiama taikyti anksčiau. Ūkio subjektas turi taikyti pataisas apskaitinių įvertinimų pakeitimams ir apskaitos politikos pakeitimams, padarytiems pirmojo metinio ataskaitinio laikotarpio, kuriuo jis taiko pataisas, pradžioje arba vėliau.